text: Ribe-Esbjerg fik ikke revanche mod Skjern
  07 september 2017 kl. 19.39
  Ribe-Esbjerg gav onsdag aften Skjern modstand, men altså ikke nok til en sejr. Kampen endte 29-29.
  En meget lige håndboldkamp endte med et uafgjort resultat, da Ribe-Esbjerg torsdag aften tog imod Skjern Håndbold i ligaen.
  29-29 blev cifrene, efter at Skjern førte 15-14 ved pausen.
  Kampen fik en hæsblæsende afslutning, hvor begge hold inden for kampens sidste 15 sekunder havde muligheden for at vinde, men begge gange blev bolden smidt væk. 
  Ribe-Esbjerg fik en god start og kom foran 7-4 i første halvleg, men gradvist kom gæsterne bedre med. 
  Skjern, der stillede med stjerner som Anders Eggert, Kasper Søndergaard og Bjarte Myrhol, scorede fire mål på stribe og kom foran 8-7. 
  Det blev ved med at være en lige duel i resten af halvlegen, som endte 15-14 til Skjern. 
  Tilskuerne i Blue Water Dokken i Esbjerg fik også spænding for alle entrépengene i anden halvleg.
  Skjern fik ganske vist slået et lille hul til 27-24, men to minutter før tid kunne Ribe-Esbjergs Mathias Jørgensen udligne til 28-28 i et tomt mål efter en kontra. 
  Skjern, der var ramt af en udvisning, havde på det tidspunkt taget sin målmand ud for at have en ekstra spiller med i angrebet. 
  Halvandet minut før tid kom Skjern igen foran, da Anders Eggert udnyttede et straffekast.
  Ribe-Esbjerg fik dog udlignet igen, og endnu en gang var det Mathias Jørgensen, der udlignede med scoringen til 29-29 lidt over et halvt minut før kampens slutning. 
  Så tog Skjern timeout for at sætte det bedst mulige angreb op i kampens forventeligt sidste angreb. 
  Gæsterne mistede dog bolden cirka ti sekunder før tid, og i de hektiske sekunder til slut gjorde Ribe-Esbjerg også det samme. 
  Skjern har to point for to kampe i ligaen, mens Ribe-Esbjerg har et enkelt point.
  